**Hvad skal den næste Alfa Romeo hedde?**

Siden mærket blev etableret tilbage i 1910 i Portello nordvest for Milano, har Alfa Romeo bestræbt sig på at udvikle og bygge smukke, velkørende og potente racerbiler og gadebiler med masser af personlighed. Passionen, historien og kærligheden til de smukke Alfaer er også det, der binder mærkets mange fans rundt om i hele verden sammen. De følger aktivt det hæderkronede italienske bilmærke i tykt og tyndt og deler og kommenterer nye og gamle historier og oplevelser med hinanden. Nu vil Alfa Romeo gerne høre tilbage fra de mange fans og stiller derfor et spørgsmål på de sociale medier – og det er et af de store: Hvad tror du den næste Alfa Romeo skal hedde?

Internt i Alfa Romeo-teamet kalder man den nye Alfa for “Kid”, og det er ikke nogen tilfældighed. Den næste Alfa Romeo bliver nemlig også den mindste og kommer til at operere i premium B-SUV-segmentet som en lille smart og agil sag til kunder, der forventer lidt mere. Den nye Tonale plug-in hybrid tog hul på Alfa Romeos elektrificeringsstrategi, og den lille Alfa tager skridtet videre og kommer bl.a. som fuld-elektrisk. Den vil blive introduceret i første halvdel af 2024 og vil være endnu et skridt frem mod udgangen af 2027, hvor mærket kun vil sælge fuld-elektriske biler i Europa.

**Så hvad skal den nye Alfa Romeo hedde? Kom med dit bud!**

For at aktivere og involvere de mange fans rundt om i verden spørger mærket dem nu direkte, hvad de tror den nye Alfa Romeo skal hedde. Stelvio og Tonale er navngivet efter to bjergpas, og der har været spekulationer om, hvorvidt den nye Alfa skulle hedde ”Brenner” – det afkræfter Alfa Romeo nu. Så hvad skal den lille nye Alfa Romeo SUV hedde? Alfa Romeo rækker ud til alle med en lille alfist gemt i hjertet. Du kan give din mening til kende her:

<https://www.facebook.com/Alfa.Romeo.cars/?locale=da_DK>

<https://www.instagram.com/alfaromeoofficial/?hl=da>